Tsiviilõiguse ühtlustamine Euroopas – praegune seis ja võimalikud arengusuunad

Prof Paul Varul
Tartu Ülikooli eraõiguse instituudi juhataja

1.	Tsiviilõiguse ühtlustamisega Euroopas on tegeletud pikemat aega. Eristada võib ametlikku ja akadeemilist tasandit.
2.	Ametlikul tasandil on toimunud tsiviilõiguse ühtlustamine eelkõige Euroopa Liidu direktiivide kaudu, mis suures osas on olnud seotud tarbijaõigusega.
3.	Akadeemilisel tasandil on ette valmistatud mitmed mudelseadused, mis on eeskujuks riikide seadusandjale ning peegeldavad ühtlasi õigusliku mõtte taset ja sisu. Tuntumad on siin Principles of European Contract Law (PECL) ja UNIDROIT Principles of International Commercial Contracts (PICC). Mõlemad on ka Eesti uue tsiviilõiguse olulisteks allikateks.
4.	Alates 1999. aastast on kõige laiaulatuslikumaks tsiviilõiguse ühtlustamise projektiks olnud Euroopa tsiviilkoodeksi eelnõu väljatöötamine. Praeguseks selle projekti nimetuseks Common Frame of Reference (CFR).
5.	CFR hõlmab üldosana ümbertöötatud ja täiendatud kujul PECL-i normid. Järgneb lepingute üksikutele liikidele pühendatud osa: müügileping, üürileping, teenuse osutamise lepingud, kinkeleping, laenuleping jt. Lepinguvälistest kohustustest sisaldab CFR alusetut rikastumist, kahju tekitamist ja käsundita asjaajamist. Lisaks lepingutele ja lepinguvälistele kohustustele sisaldab CFR ka nendega vahetult seotud instituute nagu vallasomandi omandamine ja üleminek, isiklikud tagatised ning tagatised vallasomandi kaudu ja usaldusomand.
6.	CFR saab lõplikult valmis 2008. aasta lõpuks, mil see antakse üle Euroopa Komisjonile. Ebaselge on CFR edasine saatus ja tähendus. Kindlasti on tal mudelseaduse tähendus, kas aga ka midagi rohkemat, sõltub juba Euroopa Liidu otsustuskogudes tehtavatest otsustest. Ebatõenäoline on, et CFR muutuks kohustusliku tähendusega koodeksiks. Küll võidakse näiteks otsustada, et pooled saavad lepingu sõlmimisel otsustada, et CFR on nendevahelistes suhetes kohaldatav õigus.
7.	CFR hõlmab täiustatud kujul osaliselt ka direktiividest tulenevad normid, täites sellega ühtlasi Acquis ühtlustamise eesmärki. CFR on oma lõplikul kujul valminud kahe akadeemilise töögrupi koostöös, milledeks on Study Group on a European Civil Code (Study Group) ning Research Group on EC Private Law (Acquis Group).
8.	CFR on esialgsel kujul juba raamatuna ilmunud ja kättesaadav ka Eesti lugejale: Principles, Definitions and Model Rules of European Private Law. Draft Common Frame of Reference (DCFR). Interim Outline Edition. Munich, Sellier, 2008. Täiustatud kujul ilmub sama raamat 2009 aastal, hiljem veel kommenteeritud väljaandena. Tellida on võimalik Sellier'i kirjastusest.
9.	2007.a. novembris toimus Tartus rahvusvaheline konverents teemal – European Initiatives (CFR) and Civil Law Reform in New Member States – , kus käsitleti CFR-i põhiküsimusi ning CFR-i mõju uute liikmesriikide tsiviilõigusele. Osalesid paljud Study Group ja Acquis Group liikmed, s.h. kummagi grupi juhid prof. Christian von Bar ja prof. Hans Schulte-Nölke. Konverentsi ettekannete põhjal kirjutatud artikleid saab lugeda äsjailmunud Juridica International konverentsile pühendatud erinumbrist.